**Nr. 10 / 16.II.2015**

**Către,**

 **Preşedinţia României**

 **În atenţia: domnului Klaus Werner IOHANNIS**

 **Preşedintele României**

 Stimate domnule Preşedinte,

 Constatăm că la aproape două luni de la înregistrarea Adresei F.S.L.C.P.R. la preşedinţie, am avut onoarea să fim ignoraţi şi contrar prevederilor legale, nu am primit nici un răspuns. Pentru împrospătarea informaţiei vă reamintesc că Adresa F.S.L.C.P.R. a avut nr. de ieşire 75 / 29.XII.2014 şi nr. de intrare 11899/29.XII.2014, la preşedinţie.

 Faţă de cele relatate la acea dată, lucrurile s-au deteriorat şi mai mult prin numirea d-lui Tudor Prisecaru ca Preşedinte al A.N.C.Ş.I.,reactualizarea A.N.C.Ş., cel care a patronat jaful din ultimii trei ani, continuat şi acum, atât prin împiedicarea dialogului social cât şi prin emiterea H.G.73 / 2015, pentru a facilita numirea clientelei clanului transpartinic universitar, la conducerea institutelor naţionale de cercetare dezvoltare, lucru mai greu de realizat cu HG. 91 / 2003, pe care o abrogă cu această ocazie, asigurându-se astfel controlul procesului de distrugere a acestora.

 Considerăm că textul solicitării anterioare este în continuare de actualitate şi-l redăm mai jos, iar la anexe vom ataşa numai noutăţile intervenite în acest interval de timp, care susţin cele afirmate anterior şi anume Adresa către M.E.C. cu nr. de ieşire 4/12.01.2015 şi înregistrată la M.E.C. cu nr. 8052/13.01.2015, cu anexa.

 Vă rog să luaţi cunoştinţă de situaţia deosebit de gravă cu care se confruntă un domeniu strategic pentru România, considerat astfel şi la nivelul Uniunii Europene - Cercetarea Ştiinţifică-Dezvoltarea Tehnologică Inovarea (C.Ş.-D.T.I.), bine înţeles reflectată şi în situaţia cercetătorilor ştiinţifici şi a personalului din cercetare.

 Textul adresei anterioare:

 „Cu toate că, la nivel european situaţia celor ce lucrează în domeniu a fost reglementată încă din 2005 prin Carta Europeană a Cercetătorului şi Codul de conduită de recrutare a Cercetătorului, cu recomandarea ca, membrii U.E. să-şi adapteze legislaţia naţională în corelare cu prevederile Cartei, la noi s-a ignorat şi se ignoră în continuare prevederile acestui document. Din contră, s-au adoptat şi se menţin prevederi şi acte normative ce încalcă Carta, chiar şi legi în vigoare, cele mai sugestive fiind în : L.1 /2011, O.G.6 / 2011, H.G.1260 / 2011 ş.a., iar prin art.5 din OUG 96 / 2012 s-a desfiinţat şi persoana juridică ce reprezenta domeniul în structura guvernamentală (Autoritatea Naţională pentru Cercetare Ştiinţifică), în loc să fie transformată în Ministerul Cercetării şi Tehnologiei ( cum s-a procedat cu Autoritatea pentru Tineret şi Sport), conform celor promise în august 2012 de actualul prim- ministru.

 Evoluţia dezastruoasă pentru economia naţională a acestui domeniu după 1989, este reflectată şi prin evoluţia personalul angajat în activitatea de C.Ş-D.T., ajuns la mai puţin de 10% din câţi activau înainte de 1989,chiar dacă au existat unele eforturi ale I.N.S. (Institutul Naţional de Statistică) de a „prezenta” date care să se înscrie în tendinţa europeană. Avem situaţii dramatice, tineri care au plecat din ţară sau s-au sinucis din cauza datoriilor, pe fondul neplăţii salariilor ( câştigate în justiţie),iar la cei mai în vârstă s-au accentuat problemele de sănătate, în unele situaţii, fiind urmate de deces (este situaţia colegilor de la I.P.C.U.P. Ploieşti şi nu numai).

 Deoarece prin încercarea de revenire la situaţia dinainte de decembrie 2012, prin art. 4 din O.U.G. 86 / 17 decembrie 2014, se urmăreşte de fapt ascunderea deturnării fondurilor destinate, timp de doi ani, prin bugetul de stat C.Ş.-D.T., inclusiv prin schimbarea structurii acestuia, înlocuindu-se Protecţia Mediului cu Învăţământ, dar şi a autorilor, respectiv clientela universitară transpartinică, cu origini securisto- nomenclaturiste, nu ar conduce decât la perpetuarea situaţiei, **vă solicităm o întrevedere de urgenţă,** pentru a vă prezenta situaţia reală şi a analiza soluţii urgente, absolut necesare pentru o revenire la normalitate, atât la nivel naţional, cât şi european ( a se vedea destinaţia fondurilor structurale pentru perioada 2014-2020).

 Anexăm la prezenta câteva documente elaborate de federaţie, pe care le considerăm de bază pentru o primă luare de contact cu problemele domeniului şi mi-am permis şi un document pe care mi-l asum, ca participant şi responsbil al unui obiectiv important în decembrie 1989 şi fiu de fost deţinut politic”.

 Sperăm că, ceea ce s-a întâmplat este o scăpare regretabilă, iar domeniul nostru de activitate se regăseşte în „România lucrului bine făcut”, chiar dacă nu a fost spus explicit, ca şi obligaţia de a răspunde la solicitările românilor, persoane fizice/juridice, chiar dacă nu au ales calea emigraţiei.

 Cu deosebită stimă şi încredere,

Preşedinte F.S.L.C.P.R.

Radu MINEA

Mobil: 0720111243 / 0744554583

E-mail: radu\_minea@yahoo.com / radu.minea.rdm@gmail.com

Tel&fax: 0213125413 / 0213367353

 **Anexe** :

 1- Revendicările F.S.L.C.P.R.;

 2- Adresă către Victor Viorel Ponta

 3- Adresă către Remus Pricopie, Mihnea Cosmin Costoiu, Gabriel Leahu;

 4- Etapele distrugerii C.Ş.-D.T. şi autorii;

 5- Scrisoare deschisă decembrie 2014

Supliment: Adresa nr.4/12.01.2015 cu anexa, înregistrată la M.E.C. cu nr. 8052/13.01.2015